Virallinen lehti nro C 386 , 11/12/1998 s. 0063



KIRJALLINEN KYSYMYS E-0959/98 esittäjä(t): Lucio Manisco (GUE/NGL) komissiolle (30. maaliskuuta 1998) Aihe: Ihmisoikeuksien loukkaaminen Kolumbiassa Kolumbia on maa, jossa väkivalta, poliittinen väkivalta mukaan lukien, on hyvin vakava ilmiö. Maassa tapahtuu vuosittain 30 000 murhaa, 4 000 poliittista murhaa, ainakin yksi ihminen ilmoitetaan "kadonneeksi" päivittäin ja yli 1 000 000 on joutunut jättämään kotinsa ja pakenemaan uhkaavaa kuolemaa. Cartagenan poliisi surmasi 3. syyskuuta 1995 unionin kansalaisen Giacomo Turran pitkällisen kidutuksen päätteeksi. Oikeudenkäynnissä, joka on vieläkin meneillään halveksittavasta rikoksesta vastuussa olevia poliiseja vastaan, manipuloidaan syytettyjä vastaan esitettyjä todisteita. 1. Mihin toimiin komissio ja neuvosto ovat ryhtyneet sen jälkeen kun tapaus tuli julkisuuteen? Ellei toimiin ole vielä ryhdytty, niin miksi on jätetty huomiotta se ilmiselvä asia, että maassa tarvitaan oikeutta, ja minkä vuoksi tarkkailijaa ei ole lähetetty valvomaan, että oikeudenkäynti sujuu asianmukaisesti? 2. Eikö komissio katso, että unionin on ryhdyttävä viipymättä vaatimaan, että myös poliisivoimat kunnioittavat ihmisoikeuksia ja että kymmenistä tuhansista Kolumbiassa tapahtuneista murhista vastuussa olevat puolisotilaalliset joukot hajotetaan? 3. Eikö se pidä tarpeellisena solmia EU:n ja Kolumbian välisiä suhteita siviilielämän kunnioittamiseksi ja kaikkien muiden kuin täysin humanitaaristen yhteistyöaloitteiden rajoittamiseksi? Komission jäsenen Manuel Maríninkomission puolesta antama vastaus (7. toukokuuta 1998) 1. Komissio on jo useissa yhteyksissä vahvistanut jakavansa Euroopan parlamentin huolestuneisuuden Kolumbian sisäpoliittisesta tilanteesta, joka on viime kuukausien aikana jatkuvasti pahentunut. Komissio tekee kaikkensa saadakseen lukuisat siviiliväestöön kohdistuneet julmuudet ja näihin rikoksiin syyllistyneiden melkein kokonaan rankaisematta jättämisen loppumaan. Komissio seuraa yhdessä jäsenvaltioiden Kolumbiassa olevien diplomaattisten edustusten kanssa Italian kansalaisen Giacomo Turran oletettuja murhaajia vastaan käytävän oikeudenkäynnin kehittymistä. Kolumbian poliisi murhasi Turran Cartagenassa 3. syyskuuta 1995. Tässä yhteydessä arvoisaa parlamentin jäsentä kehotetaan tutustumaan komission Gianfranco Dell'Alban kirjalliseen kysymykseen E-4108/97(1) antamaan vastaukseen. 2. Komissio on lisäksi vakuuttunut siitä, että kansainvälisen yhteisön on toimittava näkyvämmin Kolumbian sisäpoliittisen tilanteen, erityisesti ihmisoikeuksien kunnioittamisen jatkuvassa valvonnassa. Muussa tapauksessa kaikki Kolumbian eristämiseen pyrkivät toimet ainoastaan lisäisivät väkivaltaa. Komissio on näin ollen sitä mieltä, että Yhdistyneiden kansakuntien ihmisoikeuspäävaltuutetun paikallisella toimistolla on hyvin tärkeä tehtävä. Komissio seuraa kiinnostuneena Genevessä 16. maaliskuuta ja 24. huhtikuuta 1998 välisenä aikana koolla olleelle YK:n ihmisoikeustoimikunnan 54. kokoukselle esitetyn päävaltuutetun ensimmäisen vuosikertomuksen tuloksia. Komissio on jo tehnyt tarpeellisia toimenpiteitä taatakseen, että toimisto voi jatkaa toimintaansa vielä yhden ylimääräisen vuoden ajan. On syytä pitää mielessä, että komissio rahoittaa niiden viiden kansainvälisen tarkkailijan läsnäolon, joista Bogotan toimiston pääasiallinen henkilövahvuus on muodostunut koko ensimmäisen toimintavuoden ajan. 3. Kolumbian avustusohjelman osalta, johon arvoisa parlamentin jäsen viittaa, on tärkeää muistaa, että humanitaarista apua avun antamista koskevien säännösten ja sen tarkoitusperän mukaan eivät saisi ohjata eivätkä siihen saisi vaikuttaa poliittiset näkökohdat. Kolumbian yhteisöltä saamat muunlaiset avustukset on pääasiassa suunnattu maan heikoimmassa asemassa oleville sosiaaliryhmille. Tuen täytäntöönpanossa komissio toimii yhteistyössä monien paikallisten ja kansainvälisten valtiosta riippumattomien järjestöjen kanssa. Komission varoja ei siis käytetä Kolumbian hallituksen suoraan tukemiseen. Näin ollen avustuksen vähentäminen vaikuttaisi ensi sijassa sitä eniten tarvitseviin. (1) EYVL C 196, 22.6.1998.